มือดีลาก SKY ขึ้น 200% ก่อนโยนบิ๊กล็อต “บัวหลวง” ใช้กองทุนรวมซื้อจัดหนัก 30.25 บาท
"มือมืด" ลากหุ้น SKY ราคาหุ้น 2 เดือนปรับขึ้น 200% ก่อนโยนบิ๊กล็อตให้ "บลจ.บัวหลวง" ที่ราคา 30.25 บาท จับตา "หมอพงศ์ศักดิ์" อาจเทขายหลังถือหุ้น 31 ล้านหุ้น ใกล้เคียงรายการบิ๊กล็อต
"มือมืด" ลากหุ้น SKY ราคาหุ้น 2 เดือนปรับขึ้น 200% ก่อนโยนบิ๊กล็อตให้ "บลจ.บัวหลวง" ที่ราคา 30.25 บาท จับตา "หมอพงศ์ศักดิ์" อาจเทขายหลังถือหุ้น 31 ล้านหุ้น ใกล้เคียงรายการบิ๊กล็อต
28 ก.พ. 2566

ผู้สื่อข่าวรายงานความเคลื่อนไหวของราคาหุ้น บริษัท สกาย ไอซีที จำกัด (มหาชน) หรือ SKY ในช่วงที่ผ่านมาปรับตัวขึ้นอย่างมีนัยสำคัญ หลังจากนั้นพบว่ามีการทำรายการซื้อขายหุ้นบนกระดานรายใหญ่ หรือ “บิ๊กล็อต” โดยมีบริษัทหลักทรัพย์จัดการกองทุนรวมบัวหลวง จำกัด หรือ BBLAM เป็นผู้รับซื้อบิ๊กล็อตดังกล่าวจากผู้ถือหุ้นเดิม ซึ่งความเคลื่อนไหวของราคาตั้งแต่ช่วงปลายปี 2565 จนถึงปัจจุบันเป็นลักษณะของการลากราคาหุ้นให้ขึ้นมาอย่างรวดเร็ว กล่าวคือมีการปรับตัวเพิ่มขึ้นถึงกว่า 200% ในช่วงเวลาประมาณ 2 เดือนเท่านั้น ก่อนที่ BBLAM จะเข้ามาซื้อ
ทั้งนี้ พบว่าช่วงระหว่าง วันที่ 23-27 ก.พ. 66 มีการซื้อขายบิ๊กล็อตแล้ว 2 ระลอก
โดยระลอกแรก เกิดขึ้นเมื่อวันที่ 23 ก.พ. 66 จากการตรวจสอบพบว่าเป็นการทำรายการซื้อโดย บริษัทหลักทรัพย์จัดการกองทุนรวมบัวหลวง จำกัด (BBLAM) จำนวน 26 ล้านหุ้น หรือคิดเป็นสัดส่วน 4.1648% ของสิทธิออกเสียงทั้งหมด ในราคาสูงสุด 30.25 บาท หรือคิดเป็นมูลค่าทำรายการ จำนวน 786.50 ล้านบาท โดยจำนวนหลักทรัพย์ภายหลังการได้มารวมเป็นจำนวน 32.79 ล้านหุ้น คิดเป็นสัดส่วน 5.2525% ของสิทธิออกเสียงทั้งหมดของกิจการ
ส่วนระลอกที่สอง เกิดขึ้นเมื่อวันที่ 27 ก.พ. 66 จำนวน 2 รายการ จำนวน 11.70 ล้านหุ้น ในราคาเฉลี่ย 30 บาทต่อหุ้น หรือคิดเป็นมูลค่ารวม 351 ล้านบาท ซึ่งขณะนี้อยู่ระหว่างตรวจสอบว่าใครเป็นผู้ทำรายการซื้อ
ทั้งนี้ รายการบิ๊กล็อตจาก 2 วันดังกล่าว รวมกันอยู่ที่สูงถึง 37.70 ล้านหุ้น หรือคิดเป็นมูลค่ารวม 1,137.50 ล้านบาท
ขณะที่ราคาหุ้น SKY ในช่วง 2 เดือนที่ผ่านมา ซึ่งล่าสุดวานนี้ (27 ก.พ.) ปรับตัวขึ้นมาปิดตลาดที่ระดับ 30 บาท หรือคิดเป็นการปรับตัวขึ้นแรงถึง 200% เมื่อเทียบจากราคาปิดที่ 10 บาท เมื่อวันที่ 28 ธ.ค. 65
อย่างไรก็ดี ก่อนหน้านี้มีรายงานการซื้อหุ้น SKY โดยนายพงศ์ศักดิ์ ธรรมธัชอารี ซึ่งเป็นการได้มาเมื่อวันที่ 7 ก.พ. 66 จำนวนหลักทรัพย์ที่ได้มา 389,900 หุ้น คิดเป็นสัดส่วน 0.0624% ของสิทธิออกเสียงทั้งหมดของกิจการ ทั้งนี้จำนวนหลักทรัพย์ภายหลังการได้มามีจำนวน 31,326,200 หุ้น คิดเป็นสัดส่วน 5.018% ของสิทธิออกเสียงทั้งหมดของกิจการ ดังนั้นจึงมีการตั้งข้อสังเกตว่า นายพงศ์ศักดิ์ มีส่วนเกี่ยวข้องกับการขายบิ๊กล็อตให้กับ บลจ.บัวหลวง หรือไม่ เนื่องจากมีสัดส่วนการถือหุ้นใกล้เคียงกับรายการบิ๊กล็อตที่เกิดขึ้นในช่วงระหว่าง วันที่ 23-27 ก.พ. ดังกล่าว